PTT พร้อมส่งมอเตอร์ไซต์ไฟฟ้า 10 คันแรกเข้าตลาดปีนี้ แย้มยอดสั่งซื้อล็อตใหญ่ร่วม 3 พันคัน
PTT พร้อมส่งรถมอเตอร์ไซต์ไฟฟ้า 10 คันแรกเข้าตลาดปีนี้ แย้มยอดสั่งซื้อล็อตใหญ่ร่วม 3 พันคัน
PTT พร้อมส่งรถมอเตอร์ไซต์ไฟฟ้า 10 คันแรกเข้าตลาดปีนี้ แย้มยอดสั่งซื้อล็อตใหญ่ร่วม 3 พันคัน
4 ก.ค. 2562

นายวิทวัส สวัสดิ์-ชูโต ประธานเจ้าหน้าที่เทคโนโลยีและวิศวกรรม บริษัท ปตท. จำกัด (มหาชน) หรือ PTT เปิดเผยว่า ปตท.เตรียมเปิดแผนธุรกิจรถจักรยานยนต์ไฟฟ้าภายในปีนี้ ซึ่งเป็นไปตามการลงทุนห่วงโซ่ธุรกิจไฟฟ้า (electricity value chain) โดยคาดว่าจะเปิดตัวรถจักรยานยนต์ไฟฟ้า 10 คันแรกออกสู่ตลาด หลังจากที่ให้บริษัท สตาร์ทอัพไทย “ETRAN” เป็นผู้ออกแบบและอยู่ระหว่างพัฒนาสินค้าเพื่อนำออกมาทดลองตลาด ซึ่งเบื้องต้นพบว่ายังมีต้นทุนการผลิตต่อคันค่อนข้างสูงเกิน 100,000 บาท แต่หากสามารถปรับต้นทุนให้ลงมาเหลือประมาณ 70,000 บาท/คัน ก็น่าจะพัฒนาออกมาในเชิงพาณิชย์ได้  เนื่องจากปัจจุบันมีผู้สนใจจะสั่งซื้อล็อตใหญ่ประมาณ 3,000 คัน
“งานมอเตอร์โชว์เราเอาไปโชว์มา 2 ปีแล้ว จะเห็นเป็นโมเดลธุรกิจคงเร็วๆ นี้ ตอนนี้เรากำลังสั่งผลิตอยู่ 10 คันกับสตาร์ทอัพของเรา เขาออกแบบให้ แล้วก็ไปจ้างคนที่มีโรงงานผลิต ไม่ยาก เป็นอะไรที่จะออกมาเพื่อทดลองตลาด…ต้นทุนตอนนี้ยังแพง เพราะยังไม่ได้เป็น mass product ตอนนี้คันหนึ่งก็เกินแสน แต่เราคาดหวังว่าน่าจะลงมาอยู่ประมาณ 7 หมื่น น่าจะขายได้ ภายในปีนี้ก็น่าจะได้เห็น” นายวิทวัส กล่าว
สำหรับแผนการดำเนินงานในปัจจุบันอยู่ระหว่างการปรับโมเดลรถจักรยานยนต์ไฟฟ้าให้มีความเหมาะสม หลังจากก่อนหน้านี้เคยผลิตออกมาโชว์แล้วมีผู้ที่สนใจจะสั่งซื้อ โดยอุปกรณ์หลักที่มีความสำคัญในการผลิตอยู่ที่ control system และแบตเตอรี่ ซึ่งทางสตาร์ทอัพกำลังคิดค้นอยู่ น่าจะสามารถดำเนินการได้ในเร็ว ๆ นี้ ส่วนการชาร์จไฟฟ้าสามารถดำเนินการได้ตามบ้านพักอาศัยเพราะรถจักรยานยนต์มีขนาดเล็ก
โดยรถจักรยานยนต์ไฟฟ้า 10 คันแรกที่จะผลิตออกมานั้น เบื้องต้นมีผู้สนใจที่จะนำไปใช้สำหรับการรับ-ส่งสินค้าหรือบุคลากรในระหว่างอาคาร ซึ่งอยู่ในพื้นที่สำนักงานเดียวกันที่มีบริเวณกว้างขวาง อย่างไรก็ตามปตท.ก็ยังไม่ได้ตัดสินใจจะจำหน่ายให้กับรายใด โดยรอให้ผลิตออกมาเสร็จเรียบร้อยแล้วจึงจะตัดสินใจเรื่องการจำหน่ายอีกครั้งหนึ่ง
อนึ่ง ด้วยเทคโนโลยีที่เปลี่ยนแปลงอย่างรวดเร็ว (Discruptive Technology) ทำให้ปตท.ปรับตัวเพื่อรองรับสถานการณ์ โดยหนึ่งในนั้นเป็นการลงทุนธุรกิจ Electricity Value Chain รองรับพฤติกรรมที่เปลี่ยนไปของผู้บริโภค ซึ่งปตท.ให้ความสนใจทั้งในเรื่องการผลิตไฟฟ้า ระบบกักเก็บพลังงาน (Energy  Storage System) สถานีอัดประจุไฟฟ้า (EV) หรือ EV Charger ตลอดจนยานยนต์ไฟฟ้า เป็นต้น โดยนอกเหนือจากการผลิตรถจักรยานยนต์ไฟฟ้าแล้ว ปตท.ยังให้ความสนใจเรื่องรถยนต์ไฟฟ้าด้วย เพราะเป็นส่วนหนึ่งที่จะเชื่อมโยงกับสถานีบริการน้ำมันปตท.และผู้ใช้รถยนต์
โดยในงานมหกรรมยานยนต์ ครั้งที่ 35 เมื่อปลายปี 61  ปตท.ได้ร่วมจัดแสดงรถจักรยานยนต์ไฟฟ้าต้นแบบ “ETRAN KRAF” (อีทราน คร๊าฟ)  โดยเป็นนวัตกรรมที่เป็นมิตรต่อสิ่งแวดล้อมที่เกิดจากความร่วมมือระหว่างปตท. และสตาร์ทอัพไทย “ETRAN” ในการออกแบบรถจักรยานยนต์ที่ใช้ไฟฟ้า ที่มีศักยภาพสูง สามารถทำความเร็วสูงสุดได้ถึง 130 กิโลเมตร/ชั่วโมง มาพร้อมแบตเตอรี่ความจุสูงถึง 40 แอมแปร์-ชั่วโมง ขับขี่ต่อเนื่องสูงสุด 180 กิโลเมตรต่อการชาร์จไฟ 1 ครั้ง และมีอัตราสิ้นเปลืองพลังงาน คิดเป็นค่าใช้จ่ายเพียง 0.04 บาท/กิโลเมตร